b'\n_START_ARTICLE_\nCUPP\n_START_PARAGRAPH_\nCUPP (Centre for Underground Physics in Pyh\xc3\xa4salmi) on Oulun yliopiston johtama projekti vuodesta 1997 l\xc3\xa4htien liittyen Pyh\xc3\xa4salmen 1450 m syv\xc3\xa4n perusmetallikaivoksen k\xc3\xa4ytt\xc3\xa4misest\xc3\xa4 maanalaisfysiikan kokeisiin. Kaivokseen siirrettiin ensimm\xc3\xa4inen CUPP:n mittauslaite vuonna 2000._NEWLINE_CUPP:n tarkoitus on tutkia avaruudesta Maahan saapuvia kosmisia hiukkasia, joita on tavanomaisilla hiukkasmittalaitteilla vaikea havaita. T\xc3\xa4llaisia hiukkasia ovat esimerkiksi myonit ja s\xc3\xa4hk\xc3\xb6varauksettomat neutriinot. Tutkimus on optimaalista tehd\xc3\xa4 syv\xc3\xa4ll\xc3\xa4 maan alla, sill\xc3\xa4 paksu kalliokerros ei p\xc3\xa4\xc3\xa4st\xc3\xa4 l\xc3\xa4vitseen hadroneita eik\xc3\xa4 suurimpaa osaa elektroneista ja fotoneista h\xc3\xa4iritsem\xc3\xa4\xc3\xa4n herkki\xc3\xa4 ilmaisimia. Lis\xc3\xa4ksi CUPP:ssa on tehty radonmittauksia ja geokaasukokeita._NEWLINE_CUPP sai rahoituksensa aluksi mm. kunnalta, Oulun yliopistolta ja kaivosyhti\xc3\xb6lt\xc3\xa4. Vuodesta 1997 l\xc3\xa4htien suurin osa rahoituksesta on tullut Euroopan unionilta. Jyv\xc3\xa4skyl\xc3\xa4n yliopisto osallistuu my\xc3\xb6s hankkeeseen.'